User:Webllor

des de quan es parla de canvi climàtic? La consciència mediambiental es va despertar quan va ser evident que moltes activitats humanes destruïen els ecosistemes naturals. Aquesta consciència es va manifestar de diferents maneres: - A nivell social, amb la creació de moviments ecologistes que defensen la protecció i la conservació de la Terra, moltes vegades en forma d’ONG com Greenpeace. -    A nivell polític, amb la formació de partits verds que com a nucli de la seva política tenen la defensa mediambiental -	En alguns països s’han creat organismes nacionals com els ministeris de medi ambient. -	Les Nacions Unides han promulgat la celebració de conferències internacionals per afavorir acords entre països. La primera de les conferències Internacionals va ser la Conferència de les Nacions Unides sobre Medi Ambient a Estocolm l’any 1972. Des de llavors s’han fet altres reunions, les més importants han estat la Cimera de la Terra del 1992 i la Cimera de Kyoto del 1997. La Cimera de la Terra va ser organitzada a Rio de Janeiro. S’hi va intentar arribar a un acord que fes compatible el creixement econòmic amb el descens d’emissions contaminants a l’atmosfera i oceans, la protecció de boscos tropicals, la defensa de la biodiversitat, etc. Els resultats es van recollir en un document: l’Agenda 21. La Cimera de Kyoto es va dedicar a analitzar el canvi climàtic fent evidents els conflictes d’interessos entre els diferents països desenvolupats, entre ells Estats Units que emet més del 25% dels gasos contaminants del planeta. Es va establir un protocol per reduir les emissions de CO2 a l’atmosfera abans de l’any 2012. Les successives conferències sobre el medi ambient i el clima es van celebrar a Nova York (1997), Buenos Aires (1998), Bonn (1999), l’Haia (2000) i Johannesburg (2002) van fer un seguiment dels acords adquirits a l’Agenda 21 i a Kyoto, posant de manifest que els països desenvolupats dificulten la posta en marxa de restriccions, ja que limita la producció, i els països pobres veuen en les mesures de protecció del medi ambient un fre al seu desenvolupament econòmic. Ratificat per 166 països i en vigor des de febrer de 2005, el protocol de Kyoto exigeix als països industrialitzats que redueixin en un 5’2% les emissions de diòxid de carboni entre 2008 i 2012 respecte al 1990. A la Conferència sobre canvi climàtic, celebrada a Nairobi al 2006, es va acordar revisar el protocol de Kyoto. Així mateix, a la Cimera de Bali del desembre de 2007 es va començar a fixar les bases per l’anomenat Kyoto 2.